Izložba poznatih karikaturista Predraga Koraksića Koraksa i Dušana Petričića uklonjena je iz lazarevačke biblioteke "Dimitrije Tucović", jer je ispolitizovana pojavljivanjem opozicionih ličnosti u publici i "podrške dnevnom listu Danas", kaže za N1 direktorka ove biblioteke Jasmina Ivanković.

Izvor: N1

Po dolasku naše ekipe na dogovoren intervju, Jasmina Ivanković stala je ispred kamere N1, ali joj je u tom trenutku zazvonio telefon, javila se i otišla je svoju kancelariju, da bi se nakon petnaestak minuta vratila i saopštila da ipak neće davati izjave.

Podsetimo, pokret Novi optimizam je saopštio da su lokalne vlasti naredile uklanjanje karikatura Dušana Petričića i Predraga Koraksića iz lazarevačke biblioteke. Izložbu su organizovali, kako se dodaje u saopštenju, biblioteka i udruženje "Novi Optimizam" u okviru obeležavanja 9. novembra kao Svetskog dana borbe protiv fašizma i antisemitizma. Tada je organizovana i tribina "Koja je tvoja crvena linija?", na kojoj su, osim dvojice naših najpoznatijih karikaturista, govorili i pisac Filip David i reditelj Goran Marković. Izložba nije dočekala ni prvi sledeći radni dan.

Inače, Koraksove karikature bile su predmet kritike vlasti i pre nekoliko dana.

Podsetimo, na naslovnicu lista Danas u petak, na kojoj je karikatura na kojoj Adolf Hitler i šef njegove nacističke propagande Jozef Gebels drže u naručju poslanike Srpske napredne stranke Aleksandra Martinovića i Vladimira Orlića, reagovalo je Ministarstvo kulture i karikaturu ocenilo kao neprimerenu. Isto to Ministarstvo, na primer nije reagovalo kada su novinari bili na meti teških optužbi i kritika poslanika SNS za govornicom parlamenta, niti kada je na naslovnoj strani "Ilustrovane politike" upućen poziv na linč nezavisnih medija.

Odmah potom, stigle su i druge brojne reakcije, od Igora Mirovića, predsednika Pokrajinske vlade, do Aleksandra Martinovića, gradonačelnika Novog Sada Miloša Vučevića, zamenika gradonačelnika Beograda Gorana Vesića, prorežimskih tabloida... Reakcija predsednika Vučića bila je - da je to demokratija u Srbiji. "To je najvažnije da postoji, ili što bi oni rekli – diktatura na nivou u kojoj predsednika poredite sa Hitlerom", prokomentarisao je Vučić.

Inače, karikatura je bila odgovor, kako su rekli u Danasu, na to što je šef poslaničke grupe SNS-a Aleksandar Martinović u utorak, 6. novembra, u Skupštini Srbije optužio dnevni list Danas da vodi "harangu protiv SNS i nedužnih ljudi", koja je "nezabeležena još od vremena Gebelsa i Adolfa Hitlera", a njegov zamenik Vladimir Orlić je taj dnevni list nazvao "danasoid", a za novinare tog lista rekao da su "sramota za srpsko novinarstvo".